ห่วงอี-เพย์เมนต์ไม่ปลอดภัย
แบงก์ห่วงความปลอดภัยข้อมูลส่วนบุคคลในบัตรประชาชน หากอี-เพย์เมนต์เริ่มใช้จริงจัง
1 มี.ค. 2559

แบงก์ห่วงความปลอดภัยข้อมูลส่วนบุคคลในบัตรประชาชน หากอี-เพย์เมนต์เริ่มใช้จริงจัง 
นายพงษ์สิทธิ์ ชัยฉัตรพรสุข รองผู้จัดการใหญ่ ผู้บริหารสูงสุดป้องกันอาชญากรรมทางการเงิน เปิดเผยว่า มีความเป็นห่วงเรื่องความปลอดภัยของข้อมูลส่วนบุคคล หลังจากที่รัฐบาลมีนโยบายก้าวเข้าสู่เศรษฐกิจดิจิทัล โดยได้พัฒนาระบบชำระเงิน (อี-เพย์เมนต์) ขึ้นมา ในอนาคตระบบนี้จะใช้เลขที่บัตรประชาชนเป็นหลักฐานในการแสดงตน ซึ่งถือเป็นสิ่งที่มีความสำคัญมาก
“รัฐบาลจะต้องให้ความสำคัญกับบัตรประชาชนในการตรวจสอบตัวตนก่อนทำธุรกรรมให้มากกว่าที่เป็นอยู่ในปัจจุบัน เพื่อป้องกันไม่ให้เกิดปัญหาการสวมรอย” นายพงษ์สิทธิ์ กล่าว
ทั้งนี้ ในระยะต่อไปที่ธุรกรรมอี-เพย์เมนต์จะเพิ่มขึ้นมาก อาชญากรรมด้านอิเล็กทรอนิกส์ก็จะเพิ่มขึ้นตามไปด้วย โดยเฉพาะการขโมยข้อมูลส่วนบุคคลในบัตรประชาชน เพื่อสวมรอยหรือสวมสิทธิในการทำธุรกรรมด้านอิเล็กทรอนิกส์ เหมือนกรณีที่เกิดขึ้นในสหรัฐ ที่ใช้หมายเลขบัตรประกันสังคม เพื่อใช้สิทธิว่างงานหรือสวัสดิการต่างๆ และมีการขโมยข้อมูลเพื่อสวมสิทธิรับสวัสดิการ โดยเจ้าของบัตรไม่รู้เรื่อง ขณะที่ไทยก็จะมีการใช้ Any ID ในการช่วยชาวนา เป็นต้น
นายพงษ์สิทธิ์ กล่าวว่า การให้ความสำคัญกับบัตรประชาชนในการตรวจสอบตัวตน เริ่มจากข้าราชการต้องทำบัตรประชาชนทุกคน จากปัจจุบันข้าราชการส่วนใหญ่ยังใช้บัตรข้าราชการในการทำธุรกรรม ขณะที่ธนาคารพาณิชย์ พบว่า บัตรข้าราชการไม่มีระบบคัดกรอง ทำให้มีการใช้บัตรข้าราชการปลอมเพื่อทำธุรกรรมจำนวนมาก และปัจจุบันธนาคารไทยพาณิชย์ไม่อนุญาตให้นำบัตรข้าราชการมาใช้ทำธุรกรรมกับธนาคารแล้ว ต้องใช้บัตรประชาชนเท่านั้น
นอกจากนี้ ในอนาคตธุรกรรมด้านอี-เพย์เมนต์จะดำเนินการผ่านสมาร์ทโฟนมากขึ้น ในขณะที่บริษัทมือถือยังคงให้มีการเปลี่ยนซิมโทรศัพท์ได้ง่าย ไม่มีระบบตรวจสอบตัวตน ซึ่งเป็นช่องทางการเกิดอาชญากรรมได้ในระยะต่อไป บริษัทมือถือจำเป็นต้องมีระบบการตรวจสอบเพิ่มขึ้น เช่น ต่อไปหากลูกค้าต้องการเปลี่ยนซิม โทรศัพท์เครื่องเดิมจะต้องใช้ไม่ได้ด้วย เพื่อป้องกันการปลอมแปลงการสวมสิทธิ เป็นต้น
แหล่งข่าวจากสมาคมธนาคารไทย เปิดเผย ปัจจุบันยังมีแก๊งมิจฉาชีพหาคนมารับจ้างเปิดบัญชีไว้ใช้ฉ้อโกงมีทั้งการหลอกลวงซื้อขายสินค้าออนไลน์ให้ลูกค้าโอนเงินมาแล้วก็ถอนเงินปิดบัญชีหนี หรือหลอกลวงรับบริจาคเงิน
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) ในฐานะประธานคณะทำงานเนชั่นแนล อี-เพย์เมนต์ กล่าวว่า การผลักดันระบบอี-เพย์เมนต์ มีความคืบหน้าไปมาก โดยในเดือน ส.ค.นี้ จะเปิดใช้ระบบชำระเงินแบบ Any ID ผ่านโทรศัพท์มือถือ 1 เบอร์ 1 บัญชีหลัก และผ่านหมายเลขบัตรประชาชน 13 หลัก ระหว่างนี้จะมีการวางระบบรับชำระเงินทั้งผ่านบัตรเดบิตและผ่านมือถือ